འདུལ་ཆོས་འཁོར་བསྐོར། །སྤྲོས་ཀུན་ཉེར་ཞི་ཐབས་མཁས་བརྩེ་ཆེན་ཐུགས། །གཏིང་དཔག་དཀའ་བའི་ཡོན་ཏན་འཕྲིན་ལས་སོགས། །གནས་གསར་འཇམ་མགོན་བླ་མའི་ངོ་མཚར་གྱི། །རྟོགས་པ་བརྗོད་པ་ཆ་ཤས་རེ་རེ་ཡང་། །བདག་འདྲ་སོ་སྐྱེས་བརྗོད་པ་གད་མོའི་གནས། །དེ་དང་དེ་འདྲའི་སྐྱེས་ཆེན་རྣམས་ཀྱིས་དགོངས། །འོན་ཀྱང་གསེར་གྱི་རི་ལ་གནས་བཅས་པའི། །སྲོག་ཆགས་རིན་ཆེན་མདོག་ཏུ་སྣང་བ་ལྟར། །ཆུང་ངུའི་དུས་ནས་དམ་པའི་མགོན་དེས་བསྐྱངས། །སྨིན་གྲོལ་ཆོས་ཀྱི་དགའ་སྟོན་ཅི་ཡང་སྩལ། །དེ་ལ་བརྟེན་ནས་རང་གི་མཐོང་བ་དང་། །དད་ལྡན་སློབ་བུ་འགའ་ཡིས་གླེང་བ་རྣམས། །ཅུང་ཟད་སྨྲ་བའི་སྤོབས་པ་ཐོབ་འདི་ཡང་། །རྗེ་བཙུན་བླ་མའི་དྲིན་ལས་གཞན་དུ་ཅི། །འོན་ཀྱང་ཐོག་མེད་འཁོར་བར་ལས་ཉོན་གྱི། །བག་ཆགས་ཀྱིས་བསྒྲིབས་དོན་ཚིག་འགལ་འཁྲུལ་ཆ། །མཁའ་མཉམ་འགྲོ་བའི་སྡིག་དང་ལྷན་ཅིག་ཏུ། །འདྲེན་མཆོག་བླ་མའི་སྤྱན་སྔར་མཐོལ་ལོ་བཤགས། །རྒྱལ་ཀུན་ཡོན་ཏན་བརྗོད་པའི་བསོད་ནམས་ལས། །བླ་མའི་རྣམ་ཐར་ལན་གཅིག་བརྗོད་ཁྱད་འཕགས། །མདོ་རྒྱུད་བསྟན་བཅོས་ཀུན་ལས་བསྔགས་པ་བཞིན། །འདིར་འབད་དགེ་ཚོགས་བྱང་ཆུབ་ཆེན་པོར་བསྔོ། །དེ་ལྟར་གནས་གསར་འཇམ་མགོན་བླ་མ་ཡི། །རྟོགས་བརྗོད་ངོ་མཚར་རབ་འབྱམས་འདི་བརྩམས་ཚེ། །བསྟན་པའི་བདག་པོ་སྟོན་མཆོག་འཁྲུངས་པ་སོགས། །བསྟན་རྩིས་ཉུང་ངུའི་རྣམ་གཞག་ཅི་ཞེ་ན། །འདི་ལ་མཁས་པའི་བཞེད་པ་མང་ན་ཡང་། །རང་ལུགས་རྒྱ་གར་རྒྱལ་པོ་ཡོངས་གྲགས་འགས། །མངའ་འབངས་བུ་ལོན་མཛོད་ནོར་གྱིས་སྦྱངས་ཏེ། །ཟོང་གསར་སྤྱོད་པ་ནས་བཟུང་ལོ་བརྩི་བ། །འདི་ཡི་ཁུངས་ནི་ལུགས་ཆེན་ཞེས་བྱ་ལས། །གཡུལ་བསྟན་འོག་ཏུ་ཉིས་སྟོང་དགའ་བྱེད་འོག །བརྒྱད་བརྒྱ་ཞེས་སོགས་བཤད་ཅིང་དེ་ཡི་དོན། །རྩོད་དུས་རྒྱལ་པོ་སྐྱ་སེང་མཆེད་ལྔའི་གཅེན། །གཡུལ་བསྟན་གྱིས་བཅོས་ཉིས་སྟོང་ཉེ་བའི་ཚེ། །བཅོམ་ལྡན་ཤཱཀྱའི་རྒྱལ་པོ་ས་འབྲུག་བལྟམས། །བརྒྱད་ཅུ་བཞེས་པ་མེ་ཕག་ལོ་ལ་གཤེགས། །དེ་ནས་བརྒྱ་དང་སོ་བདུན་ལོན་པ་ན། །དགའ་བྱེད་བྱུང་ཞེས་རྟོག་གེ་འབར་བར་བཤད། །དེས་ན་སློབ་དཔོན་བསོད་ནམས་རྩེ་མོ་དང་། །འཇམ་མགོན་བླ་མ་ས་སྐྱ་པཎྜི་ཏས། །འདི་ལ་བརྟེན་ནས་བསྟན་རྩིས་རྩོམ་པར་བཞེད། །ཐུབ་དབང་མྱ་ངན་འདས་ནས་སུམ་སྟོང་དང་། །ཆིག་བརྒྱ་རེ་དྲུག་ཤིང་ཕོ་ཁྱི་ཡི་ལོ། །འཁོན་སྟོན་ཆེན་པོ་དཀོན་མཆོག་རྒྱལ་པོ་འཁྲུངས། །བཞི་བཅུ་ཆུ་གླང་དཔལ་ལྡན་ས་སྐྱ་བཏབ། །རེ་དགུ་ཆུ་རྟ་ལོ་ལ་ཞི་བར་གཤེགས། །འཁོན་སྟོན་ང་དགུ་ཆུ་སྤྲེལ་ས་ཆེན་འཁྲུངས། །རེ་བདུན་ས་སྟག་གཤེགས་ཏེ་ང་དགུའི་ལོ། །ལྕགས་ཕོ་རྟ་ལ་དཔལ་ཆེན་འོད་པོ་འཁྲུངས། །ང་བཞི་ཆུ་ཕག་གཤེགས་དེ་སོ་ལྔ་པ། །ཤིང་འབྲུག་བཟང་ཚ་བསོད་ནམས་རྒྱལ་མཚན་འཁྲུངས། །ང་དྲུག་ས་ཕག་གཤེགས་ཏེ་ང་ལྔ་པ། །ས་ཕོ་ཁྱི་ལ་ཡེ་ཤེས་འབྱུང་གནས་འཁྲུངས། །སོ་བདུན་ཤིང་ཁྱིར་གཤེགས་ཏེ་ཉེར་ལྔ་པ། །ཆུ་ཁྱིར་བླ་ཆེན་བཟང་པོ་དཔལ་བ་འཁྲུངས། །མགོན་དེ་དྲུག་ཅུ་རྩ་གསུམ་ཤིང་བྱིར་གཤེགས། །དེ་ལས་གདུང་རབས་མང་དུ་འཕེལ་བ་ལས། །བླ་བྲང་རིན་ཆེན་སྒང་པའི་གདུང་རབས་ནི། །བདག་ཉིད་ཆེན་པོ་ཞེ་དགུ་ལྕགས་ཁྱི་ལོ། །དོན་རྒྱལ་འཁྲུངས་ནས་སོ་བཞི་ཆུ་ལུག་གཤེགས། །ཕྱི་ལོ་ཤིང་སྤྲེལ་དེ་སྲས་ཀུན་རྒྱལ་འཁྲུངས། །དོན་ལྔ་ས་ཁྱིར་གཤེགས་ཏེ་ང་ལྔ་པ། །ས་སྟག་ནམ་རྒྱལ་འཁྲུངས་ཤིང་དོན་ལྔ་པ། །ཆུ་འབྲུག་གཤེགས་ཏེ་ཞེ་བདུན་ཤིང་བྱི་ལོར། །རྡོ་རྗེ་འཆང་དབང་བློ་གྲོས་རྒྱལ་མཚན་འཁྲུངས། །ང་གཉིས་ཤིང་ཡོས་གཤེགས་རྣམས་རིན་སྒང་གདུང་། །དེ་ལས་ལྔས་གཞོན་ས་སྦྲུལ་རྡོ་རིང་པ། །ཆོས་ཀྱི་ཉི་མ་དོན་དྲུག་ཤིང་སྤྲེལ་གཤེགས། །དེ་ལས་ཉེར་བརྒྱད་ཀྱིས་གཞོན་སྒོ་རུམ་པ། །མེ་བྱར་འཁྲུངས་ཤིང་རེ་བརྒྱད་ཤིང་འབྲུག་གཤེགས། །དེ་ལས་བརྒྱད་ཀྱིས་གཞོན་པ་ཤིང་སྦྲུལ་ལོར། །ས་ལོ་འཁྲུངས་ཤིང་ཞེ་དགུ་ཆུ་སྦྲུལ་གཤེགས། །དེ་ལས་བཅུ་བདུན་གྱིས་གཞོན་ཚར་ཆེན་རྗེ། །ཆུ་ཁྱིར་འཁྲུངས་ཤིང་རེ་ལྔ་མེ་སྟག་གཤེགས། །དེ་ལས་བཅོ་ལྔས་གཞོན་པ་མེ་གླང་ལོར། །བསྟན་པའི་ཉི་མ་སྔགས་འཆང་ཆེན་པོ་འཁྲུངས། །རེ་བརྒྱད་ཤིང་སྤྲེལ་ལོར་གཤེགས་མགོན་དེ་ལས། །དྲུག་གིས་གཞོན་པ་ཀླུ་སྒྲུབ་ཆུ་ལུག་ལོ། །དོན་གཅིག་ཆུ་སྦྲུལ་ལོར་གཤེགས་རྗེ་དེ་ལས། །གཅིག་གིས་གཞོན་པ་མཁྱེན་བརྩེ་ཤིང་སྤྲེལ་ལོ། །ཞེ་ལྔ་ས་འབྲུག་ལ་གཤེགས་དེ་ཉིད་ལས། །གཉིས་ཀྱིས་གཞོན་པ་མེ་ཁྱི་བསླབ་གསུམ་པ། །ང་གཉིས་མེ་གླང་ལོར་གཤེགས་དེ་ཉིད་ལས། །གཅིག་གིས་གཞོན་པ་མེ་མོ་ཕག་གི་ལོར། །བོད་མཁར་ཡོལ་པ་རྟ་ར་ཆོས་རྗེ་གསུམ། །འཁྲུངས་ཤིང་བོད་མཁར་རེ་གཅིག་མེ་ཕག་གཤེགས། །ཡོལ་པ་དོན་གསུམ་ས་ཕག་ལོ་ལ་གཤེགས། །རྟ་ར་ཆོས་རྗེ་དོན་བདུན་ཆུ་ཡོས་ལོར། །གཤེགས་ཤིང་དེ་ལས་སོ་གཉིས་ཀྱིས་གཞོན་པ། །ས་ལུག་འཇམ་དབྱངས་བསོད་ནམས་དབང་པོ་དང་། །དབང་ཕྱུག་རབ་བརྟན་འཁྲུངས་ཤིང་བསོད་ནམས་དབང་། །རེ་གསུམ་ལྕགས་བྱར་གཤེགས་ཤིང་དབང་རབ་རྗེ། །དོན་བརྒྱད་མེ་ཕོ་བྱི་བའི་ལོ་ལ་གཤེགས། །དེ་ལས་ལོ་བཞིས་གཞོན་པ་སྔགས་འཆང་རྗེ། །གྲགས་བློ་ཆུ་ཕག་འཁྲུངས་ཤིང་ང་ལྔ་པ། །མེ་སྦྲུལ་ལོར་གཤེགས་དེ་ལས་དགུས་གཞོན་པ། །ངག་དབང་ཆོས་གྲགས་ཆུ་སྤྲེལ་བདུན་ཅུ་པ། །ལྕགས་སྦྲུལ་ལོར་གཤེགས་དེ་ལས་ཉེར་ལྔ་ཡིས། །གཞོན་པ་མེ་བྱ་འཇམ་མགོན་ཨ་མེས་ཞབས། །རེ་གསུམ་ས་ཕག་ལོར་གཤེགས་དེ་ཉིད་ལས། །ལོ་ལྔས་གཞོན་པ་ཆུ་སྟག་ཞྭ་ལུ་པ། །རིན་ཆེན་བསོད་ནམས་མཆོག་གྲུབ་བརྒྱད་ཅུའི་ལོ། །ལྕགས་བྱར་གཤེགས་ཤིང་དེ་ལས་ལོ་གཅིག་གིས། །གཞོན་པ་ཆུ་ཡོས་ཁྱབ་བདག་བཀའ་འགྱུར་བ། །ང་བདུན་ས་ཕག་ལོར་གཤེགས་རྗེ་དེ་ལས། །བཅུ་བཞིས་གཞོན་པ་གོང་ས་རྡོ་རྗེ་འཆང་། །ལྔ་པ་མེ་སྦྲུལ་ལོར་འཁྲུངས་རེ་དྲུག་པ། །ཆུ་ཁྱིར་གཤེགས་ཤིང་དེ་ལས་ཉེར་གཅིག་གིས། །གཞོན་པ་འཇམ་དབྱངས་བསོད་ནམས་དབང་ཕྱུག་ནི། །ས་སྟག་འཁྲུངས་ཤིང་ཞེ་བརྒྱད་ཤིང་གླང་གཤེགས། །དེ་ལས་བརྒྱད་ཀྱིས་གཞོན་པ་སྒྲོ་ལུང་པ། །བསོད་ནམས་ཆོས་འཕེལ་མེ་ཁྱི་གྱ་གསུམ་ལོ། །ས་སྤྲེལ་གཤེགས་ཤིང་དེ་ལས་ལོ་བརྒྱད་ཀྱིས། །གཞོན་པ་རྡོ་རྗེ་འཆང་དབང་རྨོར་ཆེན་རྗེ། །ཤིང་རྟར་འཁྲུངས་ཤིང་དོན་ལྔ་ས་སྤྲེལ་གཤེགས། །དེ་ལས་གཉིས་ཀྱིས་གཞོན་པ་ས་སྐྱ་པ། །ཀུན་དགའ་བཀྲ་ཤིས་མེ་ཕོ་སྤྲེལ་ལོར་འཁྲུངས། །ང་དྲུག་ལྕགས་མོ་ཡོས་ཀྱི་ལོ་ལ་གཤེགས། །དེ་ལས་སོ་ལྔས་གཞོན་པ་བྲག་རྩ་རྗེ། །ལྕགས་ལུག་འཁྲུངས་ཤིང་ང་ལྔ་ཤིང་གླང་གཤེགས། །དེ་ལས་བཅུ་གསུམ་གྱིས་གཞོན་གནས་གསར་རྗེ། །ཤིང་སྤྲེལ་འཁྲུངས་ཤིང་ང་བདུན་ལྕགས་འབྲུག་གཤེགས། །དེ་ལས་གཅིག་གིས་གཞོན་པའི་དྲིན་ཆེན་རྗེ། །རྡོ་རྗེ་འཆང་དབང་བསོད་ནམས་རིན་ཆེན་ཞབས། །ཤིང་བྱར་འཁྲུངས་ཤིང་སོ་བདུན་ལྕགས་བྱར་གཤེགས། །དེ་ནས་ལོ་གྲངས་ཉེར་གསུམ་འདས་པ་ཡི། །ཉེར་བཞི་ཤིང་བྱར་ཁོ་བོས་འདི་བརྩམས་སོ། །དེས་ན་ཐུབ་དབང་མྱ་ངན་འདས་ནས་ལོ། །སུམ་སྟོང་བརྒྱད་བརྒྱ་དགུ་བཅུ་གོ་བརྒྱད་འདས། །དཔལ་ལྡན་ས་སྐྱ་བཏབ་ནས་དྲུག་བརྒྱ་དང་། །དགུ་བཅུ་གོ་གཉིས་འདས་ལོ་འཁྲུལ་མེད་ཡིན། །བླ་མའི་གདན་ས་གསང་ཆེན་སྨྲ་བའི་གནས། །བཀྲ་ཤིས་ཆོས་སྡེ་ལྕགས་ཡོས་བཏབ་ནས་ལོ། །བརྒྱ་དང་དོན་བཞི་འདས་ཤིང་དོན་ལྔ་པ། །ས་སྐྱོང་ཞེས་པ་ཤིང་བྱ་ལོ་འདིའོ། །ཐུབ་བསྟན་ལྔ་བརྒྱ་ཕྲག་བཅུར་གནས་པ་ལས། །འབྲས་སྒྲུབ་དུས་ཀྱི་ལྔ་བརྒྱ་ཕྲག་དྲུག་དང་། །ལུང་དུས་ལྔ་བརྒྱ་ཕྲག་བདུན་མངོན་པར་འདས། །ལྔ་བརྒྱ་ཕྲག་བརྒྱད་མདོ་སྡེ་སྤྱོད་སྟེང་ནས། །ལོ་གྲངས་སུམ་བརྒྱ་གོ་བརྒྱད་འདས་ཟིན་པས། །ཀྱེ་མ་ད་ནི་རྣམ་དག་བསྟན་པའི་རྒྱུན། །མདོ་འཕྲོས་བརྒྱ་གཅིག་ལྔ་བརྒྱ་ཕྲག་དགུ་པ། །འདུལ་བའི་དུས་ཀྱི་ལྔ་བརྒྱ་ཕྲག་གཅིག་སྟེ། །སྡོམ་པས་ལོ་གྲངས་དྲུག་བརྒྱ་གཉིས་གནས་ཤིང་། །ལྔ་བརྒྱ་ཕྲག་བཅུ་རྟགས་ཙམ་འཛིན་པ་བཅས། །ཆིག་སྟོང་ཆིག་བརྒྱ་གཉིས་ཡོད་བརྩོན་འགྲུས་སྐྱེད། །སྐྱེ་བ་ཀུན་ཏུ་ཁྱེད་ཞལ་མཐོང་བ་དང་། །གསུང་གི་བདུད་རྩི་འཐུང་ཞིང་བགྱི་བ་ཀུན། །བླ་མ་དམ་པ་མཉེས་པའི་རྒྱུར་གྱུར་ནས། །རང་གཞན་དོན་གཉིས་མ་ལུས་མཐར་ཕྱིན་ཤོག །གནས་སྐབས་རྒྱལ་བསྟན་སྤྱི་དང་ས་སྐྱ་པའི། །བསྟན་དང་བསྟན་འཛིན་སྦྱིན་བདག་དར་བ་དང་། །དེ་ལ་བརྟེན་ནས་གདུལ་བྱ་སྤྱི་བྱེ་བྲག །འཕྲལ་ཡུན་ཕན་བདེའི་དཔལ་ལ་སྤྱོད་པར་ཤོག །རྗེ་བཙུན་བླ་མའི་བརྩེ་ཆེན་བྱིན་རླབས་དང་། །བདག་སོགས་གདུལ་བྱའི་དད་པས་གསོལ་བཏབ་མཐུས། །གནས་སྐབས་མཐར་ཐུག་རྟེན་འབྲེལ་ཟབ་མོ་ཀུན། །མི་འགྱུར་ལྷུན་གྱིས་གྲུབ་པའི་བཀྲ་ཤིས་ཤོག །ཅེས་རིགས་དང་དཀྱིལ་འཁོར་ཀུན་གྱི་ཁྱབ་བདག་དྲུག་པ་རྡོ་རྗེ་འཆང་ཆེན་གཞན་ངོར་ངུར་སྨྲིག་གི་བླ་གོས་འཆང་བ་བཀའ་དྲིན་མཉམ་མེད་གནས་གསར་འཇམ་མགོན་བླ་མ་ལེགས་པའི་མཚན་ཅན་གྱི་ཞལ་སྔ་ནས་ཀྱི་ངོ་མཚར་རྟོགས་བརྗོད་རགས་རིམ་དུ་བྲིས་པ་འདི་ནི། རྣམ་འདྲེན་དམ་པའི་ཞབས་འབྲིང་ལྷག་བསམ་ཅན་བློ་གསལ་རབ་རྒྱས་ནས་རྗེ་དེ་ཉིད་ཀྱི་བཀའ་དངོས་སུ་ཕེབས་པ་དང་། ཕྱག་མཛོད་འཇམ་དཔལ་སོགས་ཞལ་སློབ་དུ་མའི་ངག་ལས་ཐོས་པ་རྣམས་ལོ་ཚིགས་དང་བཅས་པ་གཞིར་བཟུང་ཞིང་། གདུང་རུས་སྐོར་ལ་ཡིག་ཚང་རྙིང་མའི་ཁུངས་དང་རང་ཕྱོགས་ཀྱི་ངག་རྒྱུན་བཅས་བཀོད་ཅིང་། མགོན་པོ་བསོད་ནམས་མཆོག་ལྡན་མན་གསུང་རྒྱུན་དང་། གོང་ས་རྡོ་རྗེ་འཆང་ལྔ་པ་ཆེན་པོའི་རྣམ་ཐར་གོ་བསྟུན་སྐུ་བལྟམས་པ་དང་། དབུས་སུ་གདན་དྲངས་ཚུལ་སོགས་ཡུམ་མཆོག་ཕུན་ཚོགས་སྒྲོལ་མས་གསུངས་པ་བཞིན་བཙན་པར་བྱས། རྨོར་ཆེན་རྡོ་རྗེ་འཆང་གི་རྣམ་ཐར་ལའང་ཞིབ་ཏུ་དཔྱད། བཀའ་ཆོས་གསན་ཚུལ་རྣམས་གསན་ཡིག་ནས་ཁ་བསྐངས། ལྗགས་བསྙེན། ཆོས་འཆད། བསྟན་འཛིན་གྱི་སྐྱེས་བུ་བསྐྲུན་པ་སོགས་གང་ཟིན་བཀོད་ཅིང་། མྱ་ངན་འདས་བྱུང་དང་། དགོངས་རྫོགས་ཀྱི་སྐོར་རྣམས་ནི་རྒྱུས་ཡོད་པ་བཅས་རྣམ་ཐར་ཐོག་མཐའ་བར་གསུམ་ལ་ཟིན་བྲིས་ཞིབ་མོ་ཞིག་ཕྱག་མཛོད་འཇམ་དཔལ་གྱིས་བསྐུལ་བ་བཞིན་བཏབ་འདུག་པ་གཙོ་བོར་བཟུང་། ངེད་རང་ལ་རྒྱུས་ཡོད་པ་རྣམས་དང་། དེར་མ་འཐུས་པ་རྣམས་གཞི་དགོན་མཁན་ཆེན་བསོད་ནམས་དཔལ་བཟང་དང་། ཟངས་སྟན་བླ་མ་རྫོང་རི་རབ་འབྱམས་པ་བྱམས་པ་ཕྲིན་ལས། འདར་གྲོང་མཁན་ཆེན་ངག་དབང་ཤེས་རབ། ཀ་ཡེ་རྗེ་དྲུང་སྐྱིད་པའམ། མིང་དངོས་འཇམ་དཔལ་རབ་རྒྱས་རྣམས་ལས་ཟིན་བྲིས་ཁུལ་བསྡུས་ཤིང་། བླ་མ་གོང་མ་རྣམས་ཀྱི་རྣམ་ཐར་ནས་ལེགས་ཆ་བླངས་ཏེ་བསྒྲིགས་ཁུལ་བགྱིས་པ་འདིའང་། ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོ་རང་ཉིད་རྣམ་འདྲེན་དམ་པ་དེ་ཉིད་ལ་མི་ཕྱེད་པའི་དད་པ་ཐོབ་པས་འདི་ལྟ་བུའི་རྣམ་པར་ཐར་པ་གཞན་གྱིས་སྦྱར་བའམ། རང་ཉིད་ཀྱིས་ལས་སུ་བྱ་བ་གང་རུང་ཞིག་འགྲུབ་ན་ཅི་མ་རུང་སྙམ་པའི་བློ་ཡོད་ཁར་རྣམ་འདྲེན་དམ་པ་དེ་ཉིད་ཀྱི་སྲི་ཞུ་བའི་གཙོ་བོ་འཇམ་དཔལ་རྒྱ་མཚོ་ནས་གོང་དུ་བཤད་པའི་རྣམ་ཐར་ཟིན་བྲིས་འཕགས་སྡེ་བའི་ཤོག་དྲིལ་རྣམས་བསྐུར་བ་དང་ལྷན་ཅིག་རྣམ་ཐར་རྩོམ་དགོས་ཀྱི་བསྐུལ་མ་རྟེན་བཅས་བྱུང་དོན་བཞིན་འགྱངས་མིན་ལེགས་པར་སྦྱར་བ་འདི་ཉིད་ཀྱི་ཚེ་དབུའི་མཆོད་བརྗོད་རྣམས་བརྩམས་པའི་ནུབ་མོ་རྨི་ལྟས་སུ། དཔལ་ས་སྐྱའི་དབོན་པོ་རིའི་ལྡེབས་ལ་འབྲོང་རྒོད་ཤིན་ཏུ་གཟི་བརྗིད་ཅན་ཞིག་འོངས་ནས་ངེད་རང་ལ་དགའ་བའི་རྣམ་འགྱུར་གྱིས་བལྟས་པའི་ཚེ། བསམ་པར་སྔོན་དཔལ་ལྡན་ཨ་ཏི་ཤའི་གཟིགས་སྣང་ལ་ཤར་བ་དེའང་འདི་འདྲ་ཞིག་ཡིན་འདྲ་སྙམ་པ་དང་། ཡང་ནུབ་གཅིག་རྨི་ལྟས་སུ་རིན་ཆེན་སྒང་གི་སྤང་གཤོངས་ན། འབྲོང་ཕོ་མོའི་ཁྱུ་དཀྱིལ་དུ་བསྡད་པ་སོགས་རྣམ་ཐར་འདི་ལ་རྗེ་བཙུན་ས་སྐྱ་པའི་ཆོས་སྲུང་རྣམས་ཤིན་ཏུ་འགོ་བའི་མཚན་མ་དང་། རྩོམ་གྲུབ་རྒྱུའི་སྔ་དྲོ་རྨི་ལྟས་སུ་སྲོག་ཆགས་ཀྱི་རྭ་དུང་ཡིད་དུ་འོང་བ་ཞིག་ངེད་རང་ནས་བུས་པར་ཆོས་དུང་དཀར་མོ་རྒྱང་གྲགས་ཀྱི་གསུང་དང་དབྱེར་མེད་སྒྲོག་ཅིང་། རྩོམ་གྲུབ་ལ་ཁད་ཀྱི་ཡི་གེའི་འདུ་བྱེད་སྐབས་གྲུབ་དབང་སྒྲོ་ལུང་པ་མང་ཐོས་བསོད་ནམས་ཆོས་འཕེལ་གྱི་དབུ་སྐྲ་དང་། བཅུ་ཤད་ལུང་། འདྲ་སྐུ་ཆེ་ཆུང་། ཨ་ཎི་དྲུང་རྗེ་བཙུན་ཀུན་དགའ་བསྟན་པའི་ཉི་མའི་དབུ་སྐྲ་བཅས་གམ་དུ་འབྱོར་པ་སོགས་དཔྱོད་ལྡན་གྱིས་བལྟས་ན་གང་ཡིན་ཤེས་པར་འགྱུར་བའི་དགེ་མཚན་དེ་དག་དང་བཅས་དཔལ་ས་སྐྱའི་གཞི་ཐོག་བླ་བྲང་གི་ཡང་སྟེང་གཟིམས་ཆུང་ཤར་རྡོ་རྗེའི་གུར་ཁང་དུ་ལེགས་པར་སྦྱར་བ་འདིའི་དགེ་བས་རྗེ་བཙུན་བླ་མའི་བསྟན་པ་རིན་པོ་ཆེ་ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་ཏེ་སྐྱེ་རྒུ་ཀུན་ལ་ཕན་བདེ་འབྱུང་བའི་རྒྱུར་གྱུར་ཅིག